Symbian

A Symbian (ejtsd: szimbien) operációs rendszer, melyet főként mobil eszközökben (PDA, mobiltelefon) alkalmaztak a 2000-es években.

Jellemzője az egyfelhasználós, többfeladatos végrehajtás, grafikus kezelői felület. Egyéni igények szerint alakítható, szoftverekkel fejleszthető, szemben az operációs rendszerrel nem rendelkező telefonokkal.

Alkalmas a dinamikus memóriakezelésére, melynek lényege, hogy a rendelkezésre álló összes memória felhasználható bármilyen célra, nincs felosztva, hogy mely alkalmazási területen kell adatokat tárolni benne. Bár egyéb operációs rendszerrel nem rendelkező telefonok is képesek erre, a Symbian operációs rendszerek lényegesen több lehetőséget nyújtanak.

Története 
A londoni székhelyű Symbian Software-t 1998 júniusában a Psion Software, a Nokia, a Motorola, és az Ericsson alapította. A rendszer alapjait a Psion kezdte fejleszteni kézi számítógépei számára EPOC néven, még az 1980-as évek végén. Amikor a konzorcium megalakult, még az 5-ös verziónál tartottak, ekkor azonban a rendszer is új nevet kapott: Symbian OS lett belőle.

1999-ben csatlakozott a Matsushita (Panasonic), majd 2002-ben a Siemens és a Sony Ericsson. Az első okostelefon a 2000-ben megjelent Ericsson R380, illetve 2001-ben a Nokia részéről a 9210-es kommunikátor, amely a rendszer 6.0-s verzióját futtatta. Az igazi áttörést a Nokia 7650-es készülékén bemutatkozott Symbian OS 6.1 jelentette, ez indította el az S60 és a Symbian sikertörténetét.

S60, S80, S90 és UIQ 

A Nokia saját kezelőfelületet fejlesztett készülékei számára, melyet több cég is tovább licencelt. Nokia S60 felületre tervezett készüléket jelentetett meg többek közt a Siemens (SX1), a Panasonic (X700, X800), és a Samsung (D740) is. Az S80 a Nokia kommunikátorain (9210, 9300, 9500) használt kezelőfelület, ennek lecsupaszított változata az S60. Az S60 platform első és második generációja a 176×208-as kijelző felbontásról ismerszik meg, a harmadik generáció tagjai már nagyobb felbontást használnak (N és E széria legtöbb készüléke) ez a régebbi, kisebb kijelző felbontásra írt programok futtatásakor okoz problémát. Ugyanígy a színmélység piaci szempontból előnyös növelése is csak a kompatibilitási ráta romlását eredményezte.

A Sony Ericsson más irányban kezdett gondolkodni, bár az alapokat a Symbian 7.0 adja, magát a felhasználó felé mutatott kezelőfelületet a Symbian leányvállalata, a svéd UIQ Technology fejleszti. A UIQ platform lényegesen fejlettebb a Nokia Series60-nál, nagy felbontású, érintésérzékeny kijelzőt használ, és kézírás-felismerést is támogat. Ezen tulajdonságokkal szembeni hátrányát kompenzálta a Nokia az S90-es platform kifejlesztésével. Az S90 például a Nokia 7700, 7710-es érintőképernyős PDA-okostelefon kombóin használatos. Mindegyik széria más kijelzőfelbontást használ, és csak a saját platformjára írt programokat képes futtatni (egy 6600-on nem indul el egy 9500-ra írt alkalmazás, és viszont).

Itt a vége? 
Az operációs rendszert túl drága volt fejleszteni, nem volt versenyképes az iOS alapú iPhone-okkal és az Androiddal szemben, ezért a nehéz gazdasági helyzetbe került, piacokat vesztő Nokia 2011 októberében átállt a Windows Phone 7 használatára. A fejlesztést az Accenture vette át, amely megerősítette, hogy a program támogatását 2016-ig folytatja.

A Nokia 2013 júniusában bejelentette, hogy teljesen felhagy a symbianos készülékek gyártásával az év nyarán. A Nokia a továbbiakban teljesen a Windows operációs rendszert futtató készülékekre fókuszál. A döntés nem meglepő, egy év alatt a 8%-os európai penetrációból kevesebb, mint 2% maradt.

Hardver 
A Symbian operációs rendszer kizárólag ARM architektúrájú processzorokon fut. Az ARM architektúra egy 32 bites RISC processzorarchitektúra, amit széleskörűen alkalmaznak a beágyazott rendszerekben. Alacsony fogyasztásának köszönhetően az ARM processzorok dominánsak a mobil elektronikai piacon. A symbianos mobiltelefonok eleinte csak ARM9-es processzorokkal készültek, az újabb készülékekben már az ARM11-est is használják.

Verziók

Jegyzetek

További információk 
 ARM processzor gyártójának a weboldala
 Az op.rendszer részletes architektúrája

Mobiltelefonos operációs rendszerek